SKRIFTLIG FORESPØRGSEL E-2766/00

af John McCartin (PPE-DE) til Kommissionen

(1. september 2000)

Om: Børnehjem for forældreløse i Rumænien

Kan Kommissionen fremskaffe oplysninger om den nuværende situation på børnehjem for forældreløse og børneinstitutioner i Rumænien samt opridse de foranstaltninger, Kommissionen har iværksat gennem EU-støttede projekter til forbedring af sådanne institutioner, beskyttelse af børn og genanbringelse af børnene i deres egne familier eller anbringelse i plejefamilier?

Svar afgivet på kommissionens vegne af Günter Verheugen

(29. september 2000)

Kommissionen har hovedsageligt gennem Phare-programmet med henblik på at afhjælpe den ulykkelige situation på børneinstitutionsområdet ydet støtte til Rumænien siden 1990. I starten havde humanitær bistand (fødevarehjælp, fyringsolie, medicin, reparation og vedligeholdelse af institutionsbygninger) førsteprioritet, fordi der var tale om en nødsituation, men programmerne har nu til formål at løse de strukturmæssige problemer og bistå med at reformere landets børnepolitik. Udviklingen er beskrevet i udtalelsen om Rumæniens ansøgning om medlemskab af Den Europæiske Union(1) fra 1997 og i de periodiske rapporter fra 1998 og 1999 om Rumæniens fremskridt mod tiltrædelse(2). Navnlig påpeges det i rapporten fra 1999, at vilkårene i alle børneinstitutioner af finansielle og administrative årsager blev væsentligt forværret i løbet af 1999. Den uklare og komplicerede kompetencefordeling mellem de 4 centrale myndigheder, der har ansvaret for børns vilkår, og mangelfuld forvaltning fra centralt hold samt budgetmæssige begrænsninger er blevet udpeget som de væsentligste hindringer for fremskridt.

I overensstemmelse med anbefalingerne i den periodiske rapport fra 1999 har én enkelt myndighed (the National agency for protecting children's rights) fået overdraget ansvaret for børn i alle institutioner, herunder dem, som sundheds- og uddannelsesministeriet og handikapforsorgen tidligere havde ansvaret for. Forvaltningen af disse institutioner er blevet decentraliseret, således at den nu henhører under de lokale myndigheders kompetence. Der er blevet truffet foranstaltninger for at sikre, at der afsættes tilstrækkelige midler til børneforsorgen gennem tilpasninger af statens budget for 1999 og omfordelinger på budgettet for 2000.

Kommissionen og de rumænske myndigheder er i øjeblikket i færd med at udarbejde et Phare-program til et beløb af 25 mio., der skal fremme de igangværende reformer. Tilvejebringelse af midler til fødevarer og vedligeholdelse påhviler den rumænske regering.

Phare-børneprogrammet kommer til bestå af følgende elementer: etablering og udvikling af lokalsamfundsintegrerede børnevelfærdsprojekter særligt med henblik på at undgå, at børn forlades og anbringes på institutioner, omstrukturering inden for børneinstitutionerne, faglig bistand (eventuelt gennem ekspertise fra medlemsstaterne, dvs. udstationering af nationale eksperter i Rumænien) med henblik på at fremme samarbejdet mellem arbejdsministeriet og socialforsorgen (både på centralt og lokalt niveau) og børneforsorgen (på centralt og lokalt niveau) med henblik på at sikre, at Rumæniens overordnede socialpolitik effektiviseres hvad angår støtte til familier med problembørn og undgå, at børn anbringes på institutioner, en landsdækkende kampagne for at henlede opmærksomheden på problemet med forladte børn og deres genanbringelse i egne eller adoptivfamilier. Det forventes, at de forskellige elementer i dette program vil være klar til udlicitering og kontraktunderskrivelse inden årets udgang.

(1) KOM(97) 2003 endelig udg.

(2) KOM(98) 702 endelig udg.; KOM(1999) 508 endelig udg.